Diari Oficial de la Generalitat Valenciana


Sumari del DOGV 8784, del 08-04-2020 (2020/2827)

DECRET 39/2020, de 20 de març, del Consell, de mesures de suport a esportistes d'elit i al personal tècnic, entrenador, arbitral i jutge d'elit de la Comunitat Valenciana.
---------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/03/20/39/dof/vci/html**

### Dades del document

Número de DOGV
:   8784

Data del DOGV
:   08-04-2020

Secció del DOGV
:   I. DISPOSICIONS GENERALS

Número del document
:   2020/2827


Data del document
:   20-03-2020

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * esport
    * legislació
    * esport professional

DECRET 39/2020, de 20 de març, del Consell, de mesures de suport a esportistes d'elit i al personal tècnic, entrenador, arbitral i jutge d'elit de la Comunitat Valenciana. [2020/2827]  
Índex  
Capítol I. Disposicions generals  
Article 1. Objecte  
Article 2. Abast i límit de les mesures de protecció i suport  
Capítol II. Esportistes d'elit i personal tècnic, entrenador, arbitral i jutge d'elit de la Comunitat Valenciana  
Article 3. Esportistes d'elit de la Comunitat Valenciana  
Article 4. Personal tècnic, entrenador, arbitral i jutge d'elit de la Comunitat Valenciana  
Article 5. Obligacions d'esportistes d'elit i del personal tècnic, entrenador, arbitral i jutge d'elit de la Comunitat Valenciana  
Capítol III. Procediment d'elaboració de la Llista d'esportistes d'elit i de personal tècnic, entrenador, arbitral i jutge d'elit de la Comunitat Valenciana  
Article 6. Llista d'esportistes d'elit de la Comunitat Valenciana  
Article 7. Llista del personal tècnic, entrenador, arbitral i jutge d'elit de la Comunitat Valenciana  
Capítol IV. Mesures de protecció i suport a esportistes d'elit i al personal tècnic, entrenador, arbitral i jutge d'elit de la Comunitat Valenciana  
Article 8. Aplicació de les mesures de protecció i suport  
Article 9. Mesures de protecció i suport en relació amb l'accés als estudis no universitaris  
Article 10. Mesures de protecció i suport en relació amb el seguiment dels estudis no universitaris  
Article 11. Mesures de protecció i suport en relació amb l'accés als estudis universitaris  
Article 12. Mesures de protecció i suport en relació amb el seguiment dels estudis universitaris  
Article 13. Mesures de protecció i suport en relació amb l'accés a titulacions esportives no universitàries  
Article 14. Mesures de protecció i suport en relació amb l'administració pública valenciana  
Article 15. Altres mesures de protecció i suport  
Article 16. Convocatòries de beques i ajudes per a esportistes  
Article 17. Pèrdua del dret a les mesures de protecció i suport  
  
Capítol V. Comissió d'avaluació d'esportistes d'elit i del personal tècnic, entrenador, arbitral i jutge d'elit de la Comunitat Valenciana  
  
Article 18. Creació i adscripció de la Comissió  
Article 19. Composició  
Article 20. Nomenament i mandat  
Article 21. Funcions  
Disposicions addicionals  
Disposició addicional primera. Compatibilitat amb la consideració d'esportista d'alt rendiment  
Disposició addicional segona. Efectes de les llistes  
Disposició addicional tercera. Ordre de prelació  
Disposició addicional quarta. Incidència pressupostària  
Disposició transitòria  
Disposició transitòria única. Esportistes d'elit qualificats amb anterioritat a aquest decret  
Disposició derogatòria  
Disposició derogatòria única. Derogació normativa  
Disposicions finals  
Disposició final primera. Habilitació  
Disposició final segona. Modificacions normatives  
Disposició final tercera. Entrada en vigor  
  
L'Estatut d'Autonomia de la Comunitat Valenciana estableix en el seu article 49.1.28 que correspon a la Generalitat la competència exclusiva en matèria d'esports i oci, assumint d'aquesta manera el mandat conferit als poders públics per l'article 43.3 de la Constitució Espanyola, de foment de l'educació física i l'esport.  
En ús d'aquesta competència exclusiva es va promulgar la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, en el títol III de la qual, dedicat als ciutadans i l'esport en general, estableix en els capítols I i II, el concepte d'esportista d'elit i les mesures per a la seua protecció i suport. El capítol III, sota la denominació d'altres col·lectius de l'esport i l'activitat física, regula, entre altres, a «els tècnics i entrenadors de l'esport», i «els àrbitres i jutges».  
En particular l'article 12 de la Llei 2/2011, assenyala que reglamentàriament es determinaran els criteris per a aconseguir la consideració d'esportista d'elit basant-se en l'obtenció de resultats esportius destacables que són el resultat de l'esforç, de l'entrenament i de la constància.  
  
L'article 17 de la mencionada llei disposa que la Generalitat donarà suport i tutelarà a les persones esportistes d'elit de la Comunitat Valenciana, i preveu de manera expressa una sèrie de mesures de protecció i suport.  
L'article 22 estableix la possibilitat de regular mesures de suport a determinats col·lectius, entre els quals es troben el personal tècnic, entrenador, arbitral i jutge que desenvolupen la seua activitat esportiva en l'àmbit estatal o internacional. Aquests col·lectius, en el desenvolupament de les seues funcions, participen de l'esport d'elit, bé en la preparació d'esportistes que participen en les competicions oficials de màxim nivell internacional, en el cas del personal tècnic i entrenador, o bé en el control i desenvolupament d'aquestes competicions, en el cas de personal arbitral i jutge.  
Fins a l'entrada en vigor d'aquesta norma el Decret 13/2006, de 20 de gener, del Consell, sobre els esportistes d'elit de la Comunitat Valenciana, regulava la definició, règim i reconeixement dels esportistes d'elit en la Comunitat Valenciana, i si bé es tracta d'una normativa que ha sabut recollir les especificitats i necessitats d'aquest col·lectiu, la posterior aprovació de la Llei 2/2011, l'experiència acumulada en els anys transcorreguts des de la seua aprovació i la publicació per part del Consell Superior d'Esport del Reial decret 971/2007, de 13 de juliol, sobre esportistes d'alt nivell i d'alt rendiment fan necessari actualitzar el règim vigent d'aquestes persones esportistes.  
  
Però a més d'actualitzar el mencionat règim, amb aquest nou decret es pretén donar suport i protecció al personal tècnic, entrenador, arbitral i jutge que desenvolupen la seua activitat esportiva en l'àmbit estatal o internacional, segons es preveu en l'esmentat article 22 de la Llei 2/2011, i facilitar-los la important labor que desenvolupen aquests col·lectius en aquests àmbits. Per això en aquest decret es regula també la forma en què s'instrumentalitzarà el suport a aquest personal.  
Per tant, amb aquesta finalitat, s'aprovarà anualment a més de la Llista d'esportistes d'elit de la Comunitat Valenciana, la Llista de personal tècnic, entrenador, arbitral i jutge d'elit de la Comunitat Valenciana. La inclusió en aquestes llistes determinarà el dret a ser beneficiari de les mesures de protecció i suport que aquesta norma regula.  
Aquestes mesures són similars a les que ja preveia el Decret 13/2006, si bé, d'una banda es milloren en alguns aspectes, i per una altra, s'amplia el seu àmbit d'aplicació al personal tècnic, entrenador, arbitral i jutge que desenvolupa la seua activitat en l'àmbit estatal i internacional. Les mesures de protecció i suport previstes es refereixen fonamentalment a l'accés i seguiment d'estudis no universitaris, a l'accés i seguiment d'estudis universitaris, a l'accés a l'administració pública valenciana, i al dret a ser beneficiaris de beques i ajudes a esportistes.  
De manera nova i amb la finalitat d'afavorir la inclusió de l'esport adaptat en l'esport d'elit valencià s'inclouen en aquest decret mesures expresses per al seu foment, com la reserva mínima del 5 % de les beques que es convoquen a esportistes d'elit que practiquen una modalitat adaptada. Aquesta previsió es contempla en l'article 16 que preveu com a mesura de protecció i suport la convocatòria de beques i ajudes.  
  
El procés d'elaboració de la norma ha estat presidit pels principis de bona regulació de l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
En aquest sentit, els principis de necessitat i d'eficàcia estan acreditats en els informes previs a l'adopció de la norma i en el present preàmbul, que exposa els motius d'interés general que justifiquen el desenvolupament dels articles 17, 19, 20 i 22 de la Llei 2/2011.  
A més, la memòria econòmica i la disposició addicional quarta acrediten, en virtut del principi d'eficiència, la utilització de recursos ja existents i la no-incidència de la norma en els pressupostos de la Generalitat.  
Així mateix, respectant el principi de proporcionalitat, es preveuen les disposicions necessàries i imprescindibles per a recollir el règim de protecció i suport d'esportistes i personal tècnic, entrenador, arbitral i jutge i comprén la regulació necessària per a això i es deixa a un posterior desenvolupament reglamentari la determinació dels mèrits, resultats esportius, així com tipus de campionats que donaran lloc a la inclusió en les respectives llistes.  
D'acord amb el principi de seguretat jurídica, s'ha vetlat per la coherència de la present norma amb la resta de l'ordenament jurídic i, en virtut del principi de transparència, s'han dut a terme els tràmits de consulta prèvia i d'audiència pública realitzats de conformitat amb l'exigit en l'article 133 de la Llei 39/2015, i l'article 25 del Decret 105/2017, de 28 de juliol, del Consell, de desenvolupament de la Llei 2/2015, de 2 d'abril, de la Generalitat, en matèria de transparència i de regulació del Consell de transparència, accés a la informació pública i bon govern.  
Aquest decret estava inclòs en el Pla normatiu de l'Administració de la Generalitat 2019.  
Per tot això, d'acord amb el que estableix l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Educació, Cultura i Esport, conforme amb el Consell Jurídic Consultiu de la Comunitat Valenciana i prèvia deliberació del Consell en la reunió de 20 de març de 2020,  
  
  
DECRETE  
  
CAPÍTOL I  
Disposicions generals  
  
Article 1. Objecte  
És objecte d'aquest decret regular el procediment per al reconeixement de les persones esportistes d'elit de la Comunitat Valenciana, i desenvolupar les mesures de protecció i suport, a les quals es refereix l'article 17 de la Llei 2/2011, de 22 de març, de l'esport i l'activitat física de la Comunitat Valenciana.  
Així mateix, és objecte d'aquest decret establir mesures de protecció i suport per al personal tècnic, entrenador, arbitral i jutge de la Comunitat Valenciana que desenvolupa la seua activitat en l'àmbit estatal o internacional, en el marc del que es disposa en l'article 22 de la Llei 2/2011 per a aquest personal, i regular el procediment per al seu reconeixement.  
  
Article 2. Abast i límit de les mesures de protecció i suport  
Les persones esportistes d'elit i el personal tècnic, entrenador, arbitral i jutge de la Comunitat Valenciana que desenvolupa la seua activitat en l'àmbit estatal i internacional podran acollir-se a les mesures de protecció i suport que s'estableixen per a cada col·lectiu i categoria en aquest decret, amb compliment previ dels requisits i procediment establit a aquest efecte en aquest.  
La duració de les mesures de protecció i suport s'estendrà als tres anys següents a l'última publicació en el Diari Oficial de la Generalitat Valenciana de la llista on es reconega la seua condició, excepte en els casos als quals es refereix l'article 14 d'aquest decret, que s'ajustarà al que es disposa en aquest precepte.  
  
  
CAPÍTOL II  
Esportistes d'elit i personal tècnic, entrenador, arbitral   
i jutge d'elit de la Comunitat Valenciana  
  
Article 3. Esportistes d'elit de la Comunitat Valenciana  
1. Tindran la condició d'esportistes d'elit de la Comunitat Valenciana els qui complint els requisits regulats en aquest decret, i amb sol·licitud prèvia presentada dins del termini i en la forma escaient, siguen inclosos en la Llista d'esportistes d'elit de la Comunitat Valenciana.  
2. Podran sol·licitar la inclusió en la Llista d'esportistes d'elit de la Comunitat Valenciana les persones esportistes majors de 12 anys, amb llicència esportiva d'una federació de la Comunitat Valenciana, o si és el cas espanyola, nascuts en la Comunitat Valenciana o amb veïnatge administratiu en un municipi de la Comunitat Valenciana durant l'any anterior al de presentació de la corresponent sol·licitud.  
3. La Llista d'esportistes d'elit de la Comunitat Valenciana inclourà els nivells següents:  
a) Esportista d'elit alta competició.  
b) Esportista d'elit promoció.  
4. Esportistes d'elit alta competició  
4.1. Tindran la consideració d'esportistes d'elit alta competició les persones següents:  
a) Esportistes que participen en modalitats o proves esportives en competicions oficials amb resultats durant l'any que complisquen 17 anys o més, en els llocs, classificacions i categories d'edat o nivell esportiu que determine la normativa que es dicte en desenvolupament del present decret, en olimpíada, paralimpíada, campionat del món, campionat d'Europa, Jocs del Mediterrani, Jocs de la Joventut, rànquings mundials, o campionat d'Espanya, i uns altres de caràcter equivalent, incloent-hi aquelles competicions oficials celebrades en l'àmbit de l'esport adaptat.  
b) Esportistes que hagen obtingut la condició d'esportista d'alt nivell i que figuren en les relacions que anualment publica el Consell Superior d'Esports, així com les persones esportistes d'alt rendiment establides en l'article 2.3 paràgraf a) i b) del Reial decret 971/2007, qualificades pel Consell Superior d'Esports.  
c) Esportistes als quals es refereix l'article 2.3, paràgraf g, del Reial decret 971/2007 que participen en els programes de tecnificació esportiva dels centres de tecnificació de la Comunitat Valenciana, en els termes establits en la normativa de desenvolupament d'aquest decret.  
  
4.2. Per una ordre de la conselleria competent en matèria d'esport es podran establir els rangs de resultats esportius que permeten la inclusió en aquest nivell de protecció a esportistes d'altres edats amb resultats en la categoria absoluta o immediatament inferior.  
5. Esportistes d'elit promoció.  
5.1. Tindran la consideració d'esportista d'elit promoció:  
a) Esportistes que participen en modalitats o proves esportives en competicions oficials amb resultats esportius durant els anys que complisquen entre 12 i 16 anys, tots dos inclosos, en els llocs, classificacions i nivell esportiu que determine la normativa que es dicte en desenvolupament d'aquest decret, en el campionat d'Espanya o campionat autonòmic, incloent-hi aquelles competicions oficials celebrades en l'àmbit de l'esport adaptat.  
b) Esportistes participants amb la selecció autonòmica o estatal durant els anys que complisquen entre 12 i 16 anys, tots dos inclosos, en el campionat del Món, Europa, Jocs del Mediterrani, Jocs de la Joventut, i fases finals del Campionat d'Espanya per seleccions autonòmiques, i uns altres de caràcter equivalent, incloent-hi aquelles competicions oficials celebrades en l'àmbit de l'esport adaptat.  
5.2. Les persones esportistes d'elit promoció es beneficiaran de les mesures previstes en aquest decret en els termes previstos en aquest, si bé no tindran la consideració d'esportista d'alt rendiment al qual es refereix l'article 2.3 paràgraf c) del Reial decret 971/2007.  
  
6. Per una ordre de la conselleria competent en matèria d'esport es determinaran els requisits i mínims de participació que hauran de concórrer en els campionats del món, Europa, Espanya i autonòmics, i uns altres de caràcter equivalent a què es refereix aquest article.  
  
Article 4. Personal tècnic, entrenador, arbitral i jutge d'elit de la Comunitat Valenciana  
1. Tindran la condició de personal tècnic, entrenador, arbitral i jutges d'elit de la Comunitat Valenciana el personal al qual es refereixen els articles 19 i 20 de la Llei 2/2011, que desenvolupe la seua activitat en l'àmbit estatal o internacional, i que complint els requisits establits en aquest decret i en la norma de desenvolupament, amb sol·licitud prèvia presentada dins del termini i en la forma escaient, siga inclòs en la Llista de personal tècnic, entrenador, arbitral i jutge d'elit de la Comunitat Valenciana que s'elaborarà d'acord amb el procediment indicat en l'article 6.  
2. Podran sol·licitar la inclusió en la Llista de personal tècnic, entrenador, arbitral i jutge d'elit de la Comunitat Valenciana, les persones majors d'edat, amb llicència esportiva d'una federació de la Comunitat Valenciana, o si és el cas espanyola, nascudes o amb veïnatge administratiu en un municipi de la Comunitat Valenciana durant almenys l'any anterior a la presentació de la sol·licitud.  
3. La Llista de personal tècnic, entrenador, arbitral i jutge d'elit de la Comunitat Valenciana, inclourà les categories següents:  
a) Personal tècnic i entrenador d'elit.  
b) Personal arbitral i jutge d'elit.  
Tindran la consideració de personal tècnic i entrenador d'elit els qui, ostentant la titulació exigida, exercisquen funcions directes en el procés de preparació i participació en competicions d'esportistes d'alt nivell, o siguen seleccionadores estatals en categoria sènior o en la immediata inferior en competició oficial, en una modalitat o especialitat esportiva reconeguda oficialment, en els termes establits en la normativa de desenvolupament d'aquest decret.  
Tindran la consideració de personal arbitral i jutge d'elit, els qui participen exercint funcions d'aplicació del reglament tècnic en el desenvolupament de les competicions esportives oficials d'àmbit internacional i que hagen sigut designades i reconegudes per l'òrgan competent de la federació internacional corresponent.  
4. Per ordre de la conselleria competent en matèria d'esport es determinaran els requisits exigits per a l'accés a aquestes categories.  
  
Article 5. Obligacions dels esportistes d'elit i del personal tècnic, entrenador, arbitral i jutge d'elit de la Comunitat Valenciana  
Les persones incloses en alguna de les llistes regulades en aquest decret tindran les obligacions següents:  
1. Representar l'esport de la Comunitat Valenciana en les competicions oficials, assistint a les convocatòries de les seleccions autonòmiques de la Comunitat Valenciana.  
2. Col·laborar amb la Generalitat, sempre que siguen requerides per a això, en els projectes i campanyes de difusió de l'esport base i de la pràctica esportiva en general.  
3. Sotmetre's als controls de dopatge, dins i fora de la competició, pels òrgans competents en la matèria.  
  
  
CAPÍTOL III  
Procediment d'elaboració de la Llista d'esportistes d'elit   
i del personal tècnic, entrenador, arbitral i jutge d'elit  
 de la Comunitat Valenciana  
  
Article 6. La Llista d'esportistes d'elit de la Comunitat Valenciana  
1. La Llista d'esportistes d'elit de la Comunitat Valenciana estarà integrada per les persones esportistes que, complint els requisits establits en l'article 3 d'aquest decret, i durant l'any natural anterior a la publicació d'aquesta, hagen obtingut els resultats esportius que es determinen en la normativa de desenvolupament d'aquest decret.  
  
2. Les persones interessades a formar part de la Llista d'esportistes d'elit de la Comunitat Valenciana, remetran la seua sol·licitud a la direcció general competent en esport. La sol·licitud es presentarà referida a l'any natural en el qual s'haja obtingut el resultat esportiu, dins del termini, amb els formularis i el procediment que s'indique reglamentàriament.  
Les sol·licituds d'inclusió en la llista es presentaran telemàticament. La direcció general competent en esport elaborarà un fitxer automatitzat de dades amb les sol·licituds rebudes.  
Les federacions esportives també podran sol·licitar a la direcció general competent en matèria d'esport la inclusió d'esportistes que participen en proves o competicions de rellevància internacional, amb resultats singulars, i que per la seua trajectòria esportiva podrien incloure's en la Llista d'esportistes d'elit. La sol·licitud de la federació s'acompanyarà d'un informe raonat i haurà de ser acceptada per les persones esportistes afectades.  
La inclusió d'esportistes valencians que figuren en les relacions d'esportistes d'alt nivell elaborades pel Consell Superior d'Esports, i publicades en el Boletín Oficial del Estado, s'efectuarà d'ofici i quedaran inclosos en la Llista d'esportistes d'elit d'alta competició de la Comunitat Valenciana.  
3. Una vegada presentada la sol·licitud, la comissió d'avaluació d'esportistes d'elit i del personal tècnic, entrenador, arbitral i jutge d'elit regulada en el capítol V d'aquest decret examinarà la documentació presentada, podent recaptar la informació o documentació complementària que considere necessària per a l'adequada comprovació dels mèrits.  
  
La comissió elaborarà una proposta de llista que elevarà juntament amb informe detallat a l'òrgan competent per a resoldre.  
4. Vista la proposta de la comissió d'avaluació, la persona titular de la conselleria competent en matèria d'esport dictarà una resolució per la qual s'aprovarà la Llista d'esportistes d'elit de la Comunitat Valenciana.  
  
La Llista anual serà publicada en el Diari Oficial de la Generalitat Valenciana en el primer semestre de l'any i en aquesta es determinaran els recursos que pertoquen d'acord amb la legislació aplicable.  
5. A fi de facilitar la màxima incorporació d'esportistes en la llista d'esportistes d'elit, i seguint el mateix procediment regulat en els apartats anteriors, podran elaborar-se i publicar-se llistes d'esportistes d'elit parcials dins de l'any natural en curs, les quals una vegada publicades formaran part de la llista anual corresponent.  
  
Article 7. Llista del personal tècnic, entrenador, arbitral i jutge d'elit de la Comunitat Valenciana  
1. A fi de dotar el personal tècnic, entrenador, arbitral i jutge que desenvolupa la seua activitat en l'àmbit estatal o internacional de les mesures de protecció establides en aquest decret, s'elaborarà anualment la Llista de personal tècnic, entrenador, arbitral i jutge d'elit de la Comunitat Valenciana.  
2. Aquesta llista, estarà integrada pel personal tècnic, entrenador, arbitral i jutge que exercint la seua activitat en l'àmbit estatal i internacional acrediten complir els requisits establits en l'article 4 d'aquest decret i en la seua normativa de desenvolupament, durant l'any natural anterior a la publicació d'aquesta llista.  
3. La Llista del personal tècnic, entrenador, arbitral i jutge d'elit de la Comunitat Valenciana s'elaborara i publicarà de conformitat amb el procediment establit en l'article anterior per a l'elaboració de la Llista d'esportistes d'elit de la Comunitat Valenciana.  
  
  
CAPÍTOL IV  
Mesures de protecció i suport a esportistes d'elit   
i al personal tècnic, entrenador, personal arbitral i jutge d'elit   
de la Comunitat Valenciana  
  
Article 8. Aplicació de les mesures de protecció i suport  
Les mesures de protecció i suport establides en aquest decret seran aplicables a les persones incloses en la Llista d'esportistes d'elit de la Comunitat Valenciana i en la Llista de personal tècnic, entrenador, arbitral i jutge d'elit de la Comunitat Valenciana, en els termes establits per a cada cas en els articles següents.  
  
Article 9. Mesures de protecció i suport en relació amb l'accés als estudis no universitaris  
1. En els procediments d'admissió d'alumnat en els centres públics o privats concertats de la Comunitat Valenciana que impartisquen Ensenyament Secundari Obligatori i Batxillerat, les persones incloses en la Llista d'esportistes d'elit de la Comunitat Valenciana i en la Llista de personal tècnic, entrenador, arbitral i jutge d'elit de la Comunitat Valenciana es beneficiaran de les mesures següents:  
  
a) La inclusió en alguna de les llistes serà criteri prioritari per a l'admissió en aquests centres en els termes que establisca la normativa relativa a l'admissió en centres.  
b) Creació d'oferta de places en grups específics i jornada i horari adaptat en els centres educatius que l'administració educativa determine.  
2. En els procediments d'admissió d'alumnat en els centres docents públics i concertats d'ensenyaments de formació professional en els cicles de grau mitjà i grau superior, l'administració educativa establirà una reserva mínima del 5 % de les places oferides, amb un mínim d'una plaça per grup, que complisquen els requisits acadèmics.  
  
Per a l'accés als cicles formatius de la família d'activitats físiques i esportives, estaran exempts de la realització de la part específica de la prova d'accés que substitueix els requisits acadèmics.  
3. En relació amb els requisits d'accés i l'acreditació de competències en els ensenyaments esportius de règim especial serà d'aplicació el que es disposa en la norma estatal per a esportistes d'alt rendiment.  
4. En els procediments d'admissió d'alumnat dels cicles de grau mitjà i grau superior d'ensenyaments artístics, l'administració educativa establirà una reserva mínima del 5 % de les places per als qui estiguen inclosos en alguna de les llistes regulades en aquest decret que complisquen els requisits acadèmics i superen les proves específiques, amb un mínim d'una plaça per grup.  
En relació amb els ensenyaments artístics superiors, l'administració educativa establirà una reserva mínima del 3 % de les places oferides per a les persones incloses en les llistes regulades en aquest decret, que complisquen els requisits acadèmics corresponents i superen les proves específiques.  
5. Amb vista a l'obtenció de les mesures de suport previstes en els paràgrafs anteriors s'aplicarà l'ordre de prelació previst en l'article 2.3 del Reial decret 971/2007. Entre les persones esportistes d'elit de la Comunitat Valenciana tindran preferència aquelles que siguen d'alta competició sobre les de promoció. Finalment, tindran preferència els i les esportistes d'elit sobre el personal tècnic, entrenador, arbitral i jutge d'elit de la Comunitat Valenciana.  
  
Article 10. Mesures de protecció i suport en relació amb el seguiment dels estudis no universitaris  
1. En el desenvolupament del curs escolar en els centres docents no universitaris de la Comunitat Valenciana sostinguts amb fons públics, les persones incloses en les llistes regulades en aquest decret podran acollir-se a les següents mesures encaminades a afavorir la compatibilitat de la seua activitat esportiva amb la seua activitat acadèmica, d'acord amb la normativa vigent i en els termes que determine la conselleria competent:  
a) Convalidar alguna de les matèries del currículum segons estableix la normativa vigent i els criteris que determine la conselleria competent en matèria d'educació.  
b) L'adaptació curricular de la matèria d'Educació Física, que s'adeqüe als continguts pràctics de la matèria, de manera que no interferisquen en l'entrenament o rendiment esportiu en les competicions, d'acord amb el calendari de proves establit i considerant les orientacions i informes que facilite la persona responsable del seu entrenament.  
  
c) Triar l'horari o el grup més idoni que els permeta compatibilitzar l'assistència a classe amb l'activitat esportiva, sempre que hi haja més d'un torn en el centre educatiu corresponent.  
d) La justificació de faltes d'assistència, fins a un vint-i-cinc per cent addicional dels límits establits per la normativa vigent, per a participar en competicions oficials derivades de l'activitat esportiva, acreditades per mitjà d'una certificació de la federació esportiva de la Comunitat Valenciana o estatal reconeguda oficialment.  
e) Disposar d'una modificació de les dates dels controls d'avaluació contínua i final quan coincidisquen amb competicions oficials justificades per mitjà d'una certificació de la federació autonòmica o espanyola corresponent i, si és el cas, per la direcció general competent en matèria d'esport.  
f) Ser incloses, quan siga possible i es considere convenient, en un agrupament d'esportistes d'alt nivell, d'elit o de personal tècnic, entrenador, arbitral i jutge d'elit a fi d'afavorir l'establiment d'horaris personalitzats per a aquests grups.  
g) Fragmentar el currículum d'un o dels dos cursos de qualssevol de les modalitats de Batxillerat, adaptació d'itineraris a la seua situació, flexibilitzant la seua duració, d'acord amb la normativa vigent.  
  
2. La matèria d'Educació Física serà objecte de possible exempció, amb sol·licitud prèvia de la persona interessada, per a aquells esportistes que acrediten la condició d'esportista d'elit.  
  
  
Article 11. Mesures de protecció i suport en relació amb l'accés als estudis universitaris  
1. La Comunitat Valenciana reservarà, per a les persones esportistes d'elit d'alta competició que reunisquen els requisits acadèmics corresponents, un 5 % de les places disponibles en les universitats del sistema universitari valencià i, addicionalment, el 5 % de les places corresponents als ensenyaments de ciències de l'activitat física i de l'esport, fisioteràpia i, si és el cas, grau en mestre en Educació Primària, menció especialista en Educació Física. L'oferta es mantindrà en les diferents convocatòries, podent incrementar-se aquest percentatge.  
  
2. Les persones esportistes d'elit alta competició estaran exceptuades de la realització de les proves físiques si és el cas establides per a l'accés als ensenyaments de ciències de l'activitat física i de l'esport.  
  
3. Els consells de govern de les universitats podran augmentar els percentatges de places reservades per a les persones esportistes d'elit d'alta competició.  
4. Amb vista a l'obtenció de les mesures de suport previstes en els apartats anteriors s'aplicarà l'ordre de prelació previst en l'article 2.3 del Reial decret 971/2007.  
  
Article 12. Mesures de protecció i suport en relació amb el seguiment dels estudis universitaris  
1. Les persones incloses en alguna de les llistes regulades en aquest decret que realitzen els seus estudis en les universitats públiques de la Comunitat Valenciana podran acollir-se a les següents mesures encaminades a afavorir la compatibilitat de l'activitat esportiva amb la seua activitat acadèmica:  
a) Elecció de l'horari o grup més idoni per a compatibilitzar l'assistència a classe amb la seua activitat esportiva.  
b) Possibilitat de faltes d'assistència, fins a un 25 %, a sessions de caràcter obligatori per participació en competicions oficials, que seran justificades mitjançant certificació de la federació autonòmica o espanyola corresponent, quan no siga possible el canvi de grup i elecció d'horari.  
c) Participació en els plans de tutorització i atenció a esportistes d'elit i personal tècnic, entrenador, arbitral i jutge d'elit que aproven les universitats públiques.  
2. Les universitats fomentaran dins del seu àmbit, la implementació de plans de tutorització i atenció específics per a les persones incloses en les llistes regulades en aquest decret. Així mateix, podran adoptar altres mesures relatives a la possibilitat d'elecció d'avaluació única, flexibilitat sobre els límits de permanència i possibilitat de matriculacions parcials a inici de curs o matrícules semestrals l'inici del segon trimestre.  
  
Article 13. Mesures de protecció i suport en relació amb l'accés a titulacions esportives no universitàries  
1. Les persones incloses en les llistes d'esportistes d'elit alta competició i que reunisquen els requisits de titulació acadèmica establits o superen les proves a les quals es refereix el Reial decret 1363/2007, de 24 d'octubre, pel qual s'estableix l'ordenació general dels ensenyaments esportius de règim especial, estaran exempts dels requisits d'accés de caràcter específic establits en la normativa vigent que fixa el currículum bàsic i els requisits d'accés de la modalitat o especialitat corresponent.  
  
2. Les persones incloses en alguna de les llistes d'esportistes d'elit alta competició que cursen els ensenyaments a què es refereix la disposició transitòria primera del Reial decret 1363/2007, estaran exempts dels requisits de caràcter específic establits en la normativa de cada ensenyament esportiu en la modalitat o especialitat corresponent.  
  
  
Article 14. Mesures de protecció i suport en relació amb l'administració pública valenciana  
1. En l'àmbit de l'Administració de la Generalitat Valenciana i les seues entitats instrumentals, la consideració d'esportista d'elit alta competició o de personal tècnic, entrenador, arbitral i jutge d'elit de la Comunitat Valenciana serà considerat com a mèrit avaluable per a l'accés a la convocatòria de places per concurs o per concurs oposició al cos de mestres i professors d'ensenyament secundari en l'especialitat d'Educació Física i als cossos o escales de funcionaris públics i en les categories professionals de personal laboral, quan aquestes places estiguen relacionades amb l'activitat esportiva, en els termes que preveja la corresponent convocatòria.  
2. Quant a la promoció interna del personal funcionari o personal laboral, la consideració d'esportista d'elit alta competició o de personal tècnic, entrenador, arbitral i jutge d'elit de la Comunitat Valenciana serà mèrit avaluable per a la provisió de llocs de treball en el cas d'optar a places que tinguen en les relacions de llocs de treball com a àrea funcional o relacional l'esport, sempre que estiga previst així en les bases de la convocatòria.  
3. La Generalitat instrumentarà les mesures perquè les entitats instrumentals de les administracions públiques consideren mèrit avaluable la inclusió en alguna de les llistes regulades en aquest decret en l'accés a places que exigisquen en el seu procés selectiu proves d'aptitud física, en els termes que prevegen les corresponents convocatòries, així com per a aconseguir la compatibilitat de les funcions laborals pròpies del lloc de treball amb la preparació i participació esportiva d'esportistes i personal tècnic, entrenador, arbitral i jutge.  
4. Així mateix, es podrà eximir els qui estiguen inclosos en la llista d'esportistes d'elit regulada en aquest decret de la realització de les proves físiques en el cas que s'establisquen com a part del procés de selecció en la normativa corresponent, d'acord amb el que es disposa en la convocatòria i sempre que aquestes marquen uns mínims i atorguen la qualificació d'apte o no apte sense una puntuació específica.  
  
5. Les mesures previstes en els apartats anteriors tindran caràcter indefinit.  
6. L'assistència d'esportistes d'elit a competicions oficials en horari de treball tindrà la consideració de permís retribuït en l'àmbit de l'administració pública valenciana.  
Així mateix, l'assistència de personal tècnic, entrenador, arbitral i jutge d'elit a competicions oficials tindrà la consideració de llicència retribuïda sempre que es justifique que es tracta d'una o alguna de les competicions que permeten la inclusió en la llista de personal tècnic, entrenador, arbitral i jutge d'elit.  
7. Les mesures regulades en aquest article podran ser també aplicades en l'àmbit de l'administració local valenciana i altres institucions públiques dependents d'aquesta.  
8. A fi de promoure l'estabilitat laboral d'esportistes d'elit i personal tècnic, entrenador, arbitral o jutge d'elit, i compatibilitzar la seua preparació tècnic-esportiva amb l'exercici d'un lloc de treball, l'administració de la Generalitat podrà subscriure convenis de col·laboració amb les empreses i entitats corresponents.  
  
Article 15. Altres mesures de protecció i suport  
Les persones incloses en alguna de les llistes regulades en aquest decret gaudiran, a més de les mesures de protecció i suport assenyalades en els articles anteriors, de les següents mesures:  
1. Participació en els programes de tecnificació i plans especials de preparació que elaboren les federacions esportives en col·laboració amb la conselleria competent en matèria d'esport, en els termes que establisca la normativa de desenvolupament.  
2. Ús preferent dels serveis dels centres de tecnificació esportiva de la Comunitat Valenciana, en els termes que establisca la normativa de desenvolupament.  
3. Reducció, en el seu cas en els termes que s'establisquen reglamentàriament, dels preus públics per la utilització de les instal·lacions esportives, centres de medicina esportiva i residències juvenils o esportives públiques valencianes o sostingudes amb fons públics.  
4. Reducció o exempció, en el seu cas, en els termes establits en la llei, de taxes per les activitats de formació esportiva organitzades per la Generalitat i per la utilització de serveis en centres docents sostinguts amb fons públics que siguen necessaris per a compatibilitzar la seua formació acadèmica amb l'esportiva.  
5. Qualssevol altres mesures de protecció i suport que la Generalitat puga establir mitjançant convenis o acords amb altres entitats, públiques o privades, per al desenvolupament d'altres aspectes que puguen repercutir en la millora de les seues condicions.  
  
Article 16. Convocatòries de beques i ajudes per a esportistes  
1. A fi d'afavorir la continuïtat en la formació acadèmica de les persones incloses en la Llista d'esportistes d'elit alta competició, a les quals es refereix l'article 3.3 d'aquest decret i com a incentiu per al desenvolupament d'una formació integral, en consideració als seus resultats esportius i les exigències de la seua preparació, la conselleria competent en esport, convocarà beques acadèmic-esportives destinades a sufragar les despeses ocasionades per la seua formació i premis per resultats esportius.  
2. En la convocatòria de beques i ajudes s'establiran els requisits de les persones esportistes sol·licitants, el procediment i terminis per a la sol·licitud i concessió.  
3. En la convocatòria de beques i ajudes es garantirà l'accés a aquestes a esportistes d'elit d'esport adaptat. En qualsevol cas, es reservarà un mínim del 5 % per a esportistes de modalitat adaptada.  
4. Les beques i ajudes per a esportistes que les administracions públiques valencianes convoquen i concedisquen regularan com a mèrit avaluable la inclusió en la llista d'esportistes d'elit regulada en aquest decret. L'administració esportiva promourà que altres administracions i entitats incloguen aquest mèrit en les seues respectives beques i ajudes.  
  
  
Article 17. Pèrdua del dret a les mesures de protecció i suport  
El dret a les mesures de protecció i suport regulades en aquest decret es perd per alguna de les causes següents:  
1. Per venciment del termini a què es refereix l'article 2 d'aquest decret. A efectes exclusivament acadèmics es garantirà i estendrà fins al final del curs acadèmic que estiga realitzant en aquell moment.  
  
2. Per haver sigut sancionat amb caràcter definitiu i ferm per la comissió d'alguna de les infraccions que es preveuen en l'article 15. b) i 15. c) del Reial decret 971/2007.  
3. Per incompliment de les obligacions establides en l'article 5 d'aquest decret.  
4. Per deixar d'ostentar la condició per la qual van ser inclosos en la corresponent llista, amb proposta justificada prèvia de l'òrgan que el va designar i resolució dictada a aquest efecte.  
5. Per haver sigut sancionat per alguna de les infraccions previstes en l'article 124 de la Llei 2/2011.  
  
  
CAPÍTOL V  
Comissió d'avaluació d'esportistes d'elit i del personal tècnic, entrenador, arbitral i jutge d'elit de la Comunitat Valenciana  
  
Article 18 Creació i adscripció de la Comissió  
1. Es crea la Comissió d'avaluació d'esportistes d'elit i del personal tècnic, entrenador, arbitral i jutge d'elit regulats en aquest decret que tindrà com a objecte l'estudi de les sol·licituds presentades i la proposta d'aprovació de les llistes a la persona titular de la conselleria competent en matèria d'esport. També podrà proposar la pèrdua de les mesures de protecció i suport previstes en aquest decret.  
  
2. La Comissió estarà adscrita a la conselleria amb competències en matèria d'esport i quant al seu funcionament se sotmetrà al que s'estableix en la Llei 40/2015, d'1 d'octubre, de règim jurídic del sector públic.  
  
Article 19. Composició  
1. La Comissió d'avaluació d'esportistes d'elit i del personal tècnic, entrenador, arbitral i jutge d'elit de la Comunitat Valenciana estarà integrada per les persones següents:  
a) La persona titular de la direcció general competent en esport, que exercirà la presidència, o persona en qui delegue.  
b) La persona titular de la subdirecció general competent en esport, que exercirà la vicepresidència, o persona en qui delegue.  
c) La persona titular del servei competent en esport d'elit, o persona en qui delegue.  
d) Tres persones de perfil tècnic adscrites a la direcció general competent en esport, una de les quals exercirà les funcions de secretaria, designades per la presidència de la Comissió.  
e) Dues persones en representació de les federacions esportives de la Comunitat Valenciana, designades per la presidència de la comissió, amb proposta prèvia de l'associació més representativa de les federacions esportives de la Comunitat Valenciana.  
f) Una persona que estiga o haja estat inclosa en la llista d'esportistes d'elit de la Comunitat Valenciana i una altra en la de personal tècnic, entrenador, arbitral i jutge d'elit, designades per la presidència de la comissió.  
2. En compliment de la Llei 9/2003, de 2 d'abril, de la Generalitat, per a la igualtat de dones i homes, la composició de la comissió haurà de ser paritària, excepte raons objectivament fundades.  
  
Article 20. Nomenament i mandat  
1. Les persones que integren la Comissió seran nomenades per la persona titular de la conselleria competent en matèria d'esport. La duració del mandat de la comissió serà de dos anys.  
2. Les persones que la integren cessaran automàticament en el cas de pèrdua del càrrec que dona dret a formar-ne part, així com per renúncia expressa.  
  
Article 21. Funcions  
Són funcions de la Comissió d'avaluació d'esportistes d'elit i del personal tècnic, entrenador, arbitral i jutge d'elit de la Comunitat Valenciana les següents:  
a) Examinar i valorar els expedients dels qui sol·liciten la seua inclusió en les llistes, així com les propostes formulades per les federacions esportives a les quals es refereix l'article 6 d'aquest decret.  
b) Elevar al titular de la conselleria competent en esport la proposta de les llistes a les quals es refereix el present decret.  
c) Proposar raonadament la pèrdua de la condició de persona esportista d'elit i de personal tècnic, entrenador, arbitral i jutge d'elit de la Comunitat Valenciana.  
d) Qualsevol altra que puga ser-li encomanada per la persona titular de la conselleria competent en matèria d'esport.  
  
  
DISPOSICIONS ADDICIONALS  
  
Primera. Compatibilitat amb la consideració d'esportista d'alt rendiment  
La consideració d'esportista d'elit regulada en aquest decret és compatible amb les condicions d'esportista d'alt nivell i d'alt rendiment atorgades o acreditades pel Consell Superior d'Esports d'acord amb la normativa estatal reguladora vigent.  
Les persones incloses en la llista d'esportistes d'elit alta competició de la Comunitat Valenciana tenen la consideració d'esportistes d'alt rendiment en els termes establits en l'article 2.3, paràgraf c) del Reial decret 971/2007, o normativa que el substituïsca, sent-los aplicable, a més de les establides en aquest decret, aquelles mesures i beneficis establides en aquest.  
  
Segona. Efectes de les llistes  
Les llistes publicades en el Diari Oficial de la Generalitat Valenciana seran el mitjà d'acreditació de les qualificacions establides en el present decret en l'àmbit de la Comunitat Valenciana. La persona titular de la direcció general competent en matèria d'esport podrà emetre les acreditacions de qualificació d'esportista d'alt rendiment segons l'article 2.3.c del Reial decret 971/2007, per als seus efectes fora de la Comunitat Valenciana.  
  
Tercera. Ordre de prelació  
Amb caràcter general, i sense perjudici del que s'estableix específicament, en l'accés a les mesures de protecció i suport de caràcter concurrent regulades en aquest decret i en les normes de desenvolupament que les regulen, existirà prioritat del col·lectiu d'esportistes respecte al col·lectiu de personal tècnic, entrenador, arbitral i jutges.   
  
Quarta. Incidència pressupostària  
L'aplicació i el desenvolupament d'aquest decret no podrà tindre cap incidència en la dotació dels capítols de despesa assignats a la conselleria competent en esport i, en tot cas, haurà de ser atesa amb els seus mitjans personals i materials.  
  
  
DISPOSICIÓ TRANSITÒRIA  
  
Única. Esportistes qualificats d'elit amb anterioritat a aquest decret  
Les persones incloses en llistes d'esportistes d'elit publicades amb anterioritat a l'entrada en vigor del present decret mantindran la seua condició.  
Les persones qualificades com a esportistes d'elit Nivell A i Nivell B en aplicació del Decret 13/2006, de 20 de gener, del Consell, sobre els esportistes d'elit de la Comunitat Valenciana, seran equivalents a les persones esportistes d'elit alta competició regulades en el present decret, i les persones esportistes d'elit de nivell promoció segons el Decret 13/2006 seran equivalents a les d'elit promoció regulades en el present decret.  
  
  
DISPOSICIÓ DEROGATÒRIA  
  
Única. Derogació normativa  
1. Queda derogat el Decret 13/2006, de 20 de gener, del Consell sobre els esportistes d'elit de la Comunitat Valenciana, i totes les disposicions d'igual o inferior rang que s'oposen al que es disposa en aquest decret.  
2. L'Ordre de 23 d'abril de 2007, de la Conselleria de Cultura, Educació i Esport, per la qual es desenvolupa el Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana continuarà vigent en tot allò que no s'opose al que es preveu en el present decret fins a la publicació de la norma que la substituïsca.  
  
  
DISPOSICIONS FINALS  
  
Primera. Habilitació  
1. S'autoritza la persona titular de la conselleria competent en matèria d'esport i aquelles conselleries competents en les mesures establides en aquesta norma per a dictar totes les disposicions que siguen necessàries per al compliment i execució d'aquest decret, en el termini de sis mesos des de la publicació del present decret.  
2. S'autoritza la persona titular de la conselleria competent en matèria d'esport a actualitzar amb la periodicitat que es considere necessària la llista de competicions esportives que es tindran en compte per a valorar la inclusió en les llistes regulades en el present decret.  
  
Segona. Modificacions normatives  
1. Es modifica l'article 17. 7 del Decret 40/2016, de 15 d'abril, del Consell, pel qual es regula l'admissió en els centres docents públics i privats concertats que imparteixen ensenyaments d'Educació Infantil, Educació Primària, Educació Secundària Obligatòria i Batxillerat, que queda redactat com segueix:  
«7. L'alumnat esportista d'elit, d'alt nivell i el d'alt rendiment, així com el personal tècnic, entrenador, arbitral i jutge d'elit de la Comunitat Valenciana tindrà preferència per a accedir al centre situat en la zona d'influència del lloc on realitze l'entrenament.»  
  
2. Es modifica l'apartat 3 i 4 i s'inclou un nou apartat 5 en la disposició addicional novena del Decret 87/2015, de 5 de juny, del Consell, pel qual s'estableix el currículum i desenvolupa l'ordenació general de l'Educació Secundària Obligatòria i del Batxillerat en la Comunitat Valenciana que queden redactats com segueix:  
«3. A l'efecte del qual s'estableix en l'apartat anterior, la conselleria competent en matèria d'educació podrà autoritzar en els centres docents públics que determine, la creació de grups específics per a alumnat que siga esportista d'alt nivell, d'alt rendiment o d'elit, o personal tècnic, entrenador, arbitral i jutge d'elit, així com grups específics en els quals es cursen simultàniament ensenyaments professionals de música o de dansa i ensenyaments de Batxillerat. Aquests grups es constituiran preferentment en centres docents amb dotacions esportives especials o en aquells que estiguen situats en les proximitats de les instal·lacions on l'alumnat efectue els seus entrenaments o curse els esmentats ensenyaments artístics.  
4. En els procediments d'admissió d'alumnat que sol·licite incorporar-se a aquests grups específics, es baremarà en primer lloc a l'alumnat que acredite, segons corresponga respectivament, la condició de ser esportista d'alt nivell, d'alt rendiment, o d'elit, o personal tècnic, entrenador, arbitre i jutge d'elit de la Comunitat Valenciana, o bé cursar simultàniament ensenyaments professionals de música o de dansa i ensenyaments d'educació secundària.  
5. La creació d'aquests grups específics permetrà, així mateix, que la conselleria puga acordar l'adaptació de la jornada i horari en determinats centres.»  
  
Tercera. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de març de 2020  
  
El president de la Generalitat,  
XIMO PUIG I FERRER  
  
El conseller d'Educació, Cultura i Esport,  
VICENT MARZÀ IBÁÑEZ


Còpia Permalink ELI